cyanic-selkie/wikianc huggingface dataset:
Janez Janša
Varhaiset vuodet
Janša valmistui vuonna 1982 Ljubljanan yliopistosta puolustusopintojen alalta ja pääsi Slovenian sosialistisen tasavallan puolustussihteeristön harjoittelijaksi.
Vuonna 1983 Janša kirjoitti Jugoslavian demokraattisten uudistusten myötä ensimmäiset Jugoslavian kansanarmeijaa arvostelevat artikkelit Mladina-lehteen. Niiden seurauksena häneltä estettiin uudelleenvalinta Sosialistisen nuorisoliiton komiteaan ja hänen passinsa takavarikoitiin. Kirjoittajat arvostelivat muun muassa puolustusministeri Branko Mamulaa aseiden myynnistä nälänhädästä kärsivään Etiopiaan.
Toukokuussa 1988 Janša pidätettiin ja tuomittiin sotilasoikeudessa kolmen muun Mladinan journalistin kanssa 18 kuukauden vankeuteen sotilassalaisuuksien paljastamisesta. Niin sanotusta JBTZ-oikeudenkäynnistä (Janša, Borštner, Tasić, Zavrl) tuli mediatapahtuma, joka etäännytti Sloveniaa Jugoslaviasta ja johti mielenosoituksiin syytettyjen puolesta. Muun muassa se että oikeudenkäynnissä käytettiin serbokroaattia eikä sloveniaa herätti närää. Janša vapautettiin kuuden kuukauden vankeuden jälkeen ja hän ryhtyi Demokracija-viikkolehden toimittajaksi.
Poliittinen ura
Vuonna 1989 Janša oli perustamassa erästä ensimmäisistä oppositiopuolueista Slovenian Demokraattista Liittoa (SDZ) ja hänestä tuli sen ensimmäinen varapuheenjohtaja ja myöhemmin puoluehallituksen puheenjohtaja.
Ensimmäisten toukokuussa 1990 pidettyjen vapaiden vaalien jälkeen Janšasta tuli Lojze Peterlen hallituksen puolustusministeri. Hän toimi tehtävässä Slovenian itsenäisyyssodan aikana vuonna 1991. Janša jatkoi puolustusministerinä maaliskuuhun 1994, kunnes pääministeri Janez Drnovšek erotti hänet seurauksena syytöksistä koskien armeijan sekaantumista siviilioikeuslaitoksen asioihin. Riippumaton tutkimus vapautti hänet näistä syytöksistä.
SDZ-puolueen hajoamisen jälkeen vuonna 1992 Janša liittyi Slovenian Sosiaalidemokraattiseen Puolueeseen ja hänet valittiin toukokuussa 1993 sen johtoon edellisen johtajan Jože Pučnikin tuella. Janšan johdolla puolue anoi vuonna 2000 Euroopan kansanpuolueen jäsenyyttä ja sen nimi muutettiin 2003 Slovenian Demokraattiseksi Puolueeksi.
Janša oli uudelleen puolustusministerinä kesäkuusta 2000 marraskuuhun 2000 Andrej Bajukin lyhytaikaisessa oikeistohallituksessa. Hän jatkoi oppositiossa aina lokakuuhun 2004 SDS:n voittamiin vaaleihin saakka.
Myöhemmin esitettiin väitteitä että Janša sopi vuonna 2004 Kroatian pääministeri Ivo Sanaderin kanssa välikohtauksen järjestämisestä maiden rajalla, jonka avulla mustamaalattaisiin Slovenian LDS:n vasemmistohallitusta.
Lahjuskohu vuonna 2008 liittyen Patrian asekauppoihin
Yleisradion tutkivan journalismin MOT-televisio-ohjelma lähetti 1. syyskuuta 2008 ohjelman, jossa suorasukaisesti syytettiin tuolloin Janez Janšaa sekä Slovenian puolustusministeriön virkamiehiä lahjustenotosta, joka liittyy suomalaisen Patria-sotateollisuuskonsernin asekauppoihin Sloveniassa.
Joulukuussa 2011 Ljubljanan käräjäoikeus määräsi Ylen maksamaan Janšalle 15 000 euroa vahingonkorvauksia. Hän oli vaatinut 1,5 miljoonaa. Yle valitti käräjäoikeuden päätöksestä. Ljubljanalaisen korkeamman tuomioistuimen mukaan alempi tuomioistuin ei ottanut huomioon kaikkia asiaan vaikuttavia todisteita. Kunnianloukkaustuomion käsittely siirtyi korkeimmasta oikeudesta uudelleen alempaan oikeuteen. Uudessa käsittelyssä alioikeutta vaadittiin selvittämään ohjelman taustat tarkemmin. Huhtikuussa 2014 syytteet Yleä ja toimittaja Magnus Berglundia vastaan kumottiin ja Janša määrättiin maksamaan heille 15 000 euron korvaukset korkoineen.
Kesäkuussa 2013 slovenialainen oikeusistuin tuomitsi Janšan kahden vuoden ehdottomaan vankeuteen lahjusten ottamisesta Patria-kaupoissa.
Janša tuomittiin kesäkuussa 2013, korkein oikeus vahvisti tuomion, mutta perustuslaillinen oikeus kumosi tuomiot 23. huhtikuuta 2015 ja palautti jutun käsiteltäväksi uudelleen alusta. Alempi oikeusaste totesi asian vanhentuneeksi ja Jansa vapautui syytteistä.
Paluu pääministeriksi vuosina 2012 ja 2020
Borut Pahorin hallituksen kaaduttua maassa jouduttiin vuonna 2011 ennenaikaisiin parlamenttivaaleihin, joissa suurimmaksi nousi Zoran Jankovićin Positiivinen Slovenia -puolue. Se ei kuitenkaan pystynyt muodostamaan yksinään hallitusta, ja oikeiston tuella (Uusi Slovenia, DeSUS ja Gregor Virantin lista) Janša palasi pääministeriksi helmikuussa 2012.
Helmikuussa 2013 Janšan hallitus sai epäluottamuslauseen ja hän joutui eroamaan.
Kesän 2018 vaaleissa Janšan SDS-puolue nousi suurimmaksi. Maassa järjestettiin ennenaikaiset vaalit, kun pääministeri Miro Cerar erosi maaliskuussa 2018.
Pohjois-Mariaanit
Pohjois-Mariaanit on yksi viidestä Yhdysvaltain asutusta saarialueesta ja toinen alueista, joilla on Commonwealth-asema; muut saarialueet ovat Guam, Yhdysvaltain Neitsytsaaret, Amerikan Samoa ja Puerto Rico, joista viimeksi mainitulla on myös Commonwealth-asema.
Maantiede
thumb|left|Pohjois-Mariaanien kartta. Pohjois-Mariaanit koostuu 15 saaresta tai saariryhmästä, joista merkittävimmät ovat Saipan, Rota ja Tinian. Suurin osa väestöstä asuu Saipanilla.
Osalla saarista on aktiivisia tulivuoria, joista korkein sijaitsee Agrihanilla ja on saariston korkein kohta, 965 metriä. Saarilla on kolme päällystettyä ja kolme päällystämätöntä lentokenttää, yksi helikopterikenttä ja yli 350 kilometriä maantietä. Parhaat satamat ovat Saipanilla ja Tinianilla.
Saaret
Saipan, Tinian ja Rota ovat omia kuntiaan. Lisäksi Aguijania hallitaan osana Tinianin kuntaa. Muut saaret muodostavat yhdessä pohjoisten saarten kunnan.
Historia
Portugalilaisen (tosin Espanjan lipun alla purjehtineen) Fernão de Magalhãesin löytäessä Pohjois-Mariaanit ensimmäisenä eurooppalaisena vuonna 1521 saaria asutti tšamorrokansa. Vielä 1500-luvun alkupuoliskolla Espanja lähetti saarille katolisia lähetyssaarnaajia. Eräs heistä, Padre Diego Luis de San Vitores, antoi saarille nimen Islas de las Marianas Espanjan kuninkaan Filip IV:n lesken Maria Annan mukaan.
Espanjan–Yhdysvaltain sodan vuoksi Espanja ja Saksan tekivät sopimuksen, jolla Espanja myi Saksalle Mariaanit, Karoliinien saariston ja Palaun vuonna 1899. Ensimmäisen maailmansodan jälkeen Japanista tuli saariston hallitsija Kansainliiton mandaatilla. Toisessa maailmansodassa Yhdysvallat valtasi saaret japanilaisilta ja sai sodan jälkeen YK:n mandaatin saarten hallintaan. Yhdysvallat käytti saaria pääosin sotilaallisiin tarkoituksiin.
Vuonna 1978 Yhdysvallat teki Pohjois-Mariaanien kanssa sopimuksen poliittisesta unionista, jossa Pohjois-Mariaanit saivat kuvernöörijohtoisen itsehallinnon. Pohjois-Mariaanien asukkaat saivat Yhdysvaltain kansalaisuuden 1986, mutta Yhdysvaltain vaaleissa he eivät saa äänestää.
Politiikka
Pohjois-Mariaanit ovat poliittisessa unionissa Yhdysvaltain kanssa. Sillä on merkittävä päätösvalta sisäisissä asioissaan, ulkopolitiikasta ja puolustuksesta vastaa Yhdysvallat. Saarilla on edustajansa myös Yhdysvaltain edustajainhuoneessa, mutta tällä ei ole siellä äänioikeutta. Vuodesta 2009 lähtien edustajana on toiminut Gregorio Sablan.
Toimeenpanovalta saarten itsehallinnossa on kuvernöörillä ja varakuvernöörillä, jotka molemmat palvelevat neljän vuoden kaudet. Lainsäädäntävalta kuuluu kaksikamariselle parlamentille, jonka osat ovat yhdeksänjäseninen senaatti ja 18-jäseninen edustajainhuone. Edustajainhuoneen jäsenistä 16 valitaan Saipanilta, yksi Rotalta ja yhteensä yksi Tinianilta ja Aguijanilta. Saarilla on myös oma oikeuslaitos, joka vastaa sen sisäisistä ongelmista elleivät ne koske Yhdysvaltain liittovaltion lakeja, jolloin saarten korkeimman oikeuden päätöksistä voi valittaa Yhdysvaltain korkeimpaan oikeuteen.
Talous
Pohjois-Mariaanit on Yhdysvaltojen kansallisen vähimmäispalkkalainsäädännön ulkopuolella.
Väestö
Suurimmat väestöryhmät ovat tšamorrot, karoliinit ja muut mikronesialaiset. Lisäksi merkittäviä ryhmiä ovat valkoihoiset, japanilaiset, kiinalaiset ja korealaiset. Merkittävin uskonto on kristinusko, erityisesti katolisuus, mutta perinteisiä uskontojakin harjoitetaan.
Tärkeimmät kielet ovat englanti, tšamorro ja karoliini. Englantia puhuu kotonaan 14 % väestöstä.
Tapani Puranen
Tapani Puranen (s. 1. lokakuuta 1957 Juva) on Lempäälässä asuva suomalainen säveltäjä, sanoittaja, sovittaja, kapellimestari, kosketinsoittaja, tuottaja ja äänittäjä. Hänen puolisonsa on valokuvaaja Minna Puranen (ent. Juusela-Vanha-Jaakkola).
Tärkeimmät työt
Tunnetuimpia Purasen töitä ovat muun muassa jousiorkesterin johto Yö-yhtyeen "Rakkaus on lumivalkoinen" -levytyksellä, Pasi Kauniston ja Pärnun kaupunginorkesterin joululaulu-cd Joulun juhlaa, talven tunnelmaa sovituksineen ja orkesterinjohtoineen, Topi Sorsakosken albumien Muukalainen (Radiotoimittajien valitsema Kuukauden Levy elokuussa 2000) ja Luotu lähtemään sovitus- ja tuotantotyöt sekä Miina ja Manu -lastenkirjojen ja äänitteiden musiikit. Puranen esiintyy muusikkona myös Seppo Tammilehdon Punainen kitara -albumilla. Menestynein Purasen sävellyksistä on salanimellä Joachim Brooks julkaistu "Love Like Never Before", joka oli 1996 listaykkösenä Ranskassa, jossa se sai 7 000 radiosoittoa (esittäjä Jazmine, Yhdysvallat/Suomi). Kupletinomaisia huumorikappaleita on 1980–1990-lukujen taitteessa julkaistu useita, yhteistyökumppanina imitaattori-humoristi Vesa Ruuska. Useat televisio-ohjelmat ja mainokset ovat sisältäneet Tapani Purasen musiikkia. Näitä ovat esimerkiksi Unen ja Valveen kuvia -taideohjelmat, jotka on esitetty toistuvasti kaikissa Pohjoismaissa sekä Pikku Kakkosen piirrossarjat (muun muassa Mauri Kunnaksen suositut Koiramäki-teokset).
Klassiset teokset
Vuonna 2007 Puranen on alkanut säveltää myös aiempaa vakavampaa musiikkia. Klassinen ja kirkolliseen käyttöön tarkoitettu hengellinen musiikki on alkanut kiinnostaa säveltäjää.
Ahmed Adnan Saygun
thumb|right|Ahmed Adnan Saygun Ahmed Adnan Saygun (7. syyskuuta 1907 İzmir – 6. tammikuuta 1991 Istanbul) oli turkkilainen säveltäjä, musiikintutkija ja musiikkikirjailija. Hän aloitti musiikinopintonsa 13-vuotiaana. Vuonna 1928 hän lähti Pariisiin opiskelemaan. Hän palasi Turkkiin vuonna 1931. Vuonna 1936 Saygun alkoi opettaa musiikkia konservatoriossa Istanbulissa. Vuosina 1964–1972 hän opetti musiikkia Ankarassa. Hän kuoli Istanbulissa vuonna 1991.
Saygunin tuotantoon kuuluu muun muassa oopperat Özsoy (1934), Taşbebek (1934), Kerem (1947–1952), Köroğlu (1973) ja Gılgamış (1983) sekä viisi sinfoniaa.
Daimio
Daimio eli daimyō oli japanilaisen lääninherran arvonimi 1100-luvulta 1800-luvulle. Sananmukaisesti se tarkoittaa suurta nimeä. Nimitystä käytetään joskus myös mahtisukujen päämiehistä. Shōgun valittiin tyypillisesti daimioiden joukosta. Daimioiden määrä vaihteli, mutta keskimäärin heitä oli yhtäaikaisesti noin 250 ympäri Japania.
Daimiot Edo-kaudella
Ennen Edo-kautta termillä "daimio" ei ollut vakiintunutta merkitystä. Se kuitenkin muodostui tarkoittamaan sotureita tai heidän jälkeläisiään, joiden läänit tuottivat arviolta 10 000 kokua riisiä tai sitä vastaavan määrän muita tuotteita. Termin käytössä esiintyi kuitenkin poikkeuksia myös Edo-kaudella.
Daimiot käyttivät vaatetuksessaan yleensä violettia väritystä. Vaalea ja tumma purppura vaihtuivat tummaan tai vaaleaan vihreään, punaiseen ja lopulta mustaan. Vaatetuksen väri määritti, kuinka korkeassa asemassa daimio oli. Kaikkein korkeimmissa arvoissa olevat daimiot luettiin jalosukuisiin.
Vuoden 1600 Sekigaharan taistelu aloitti Edo-kauden. Shōgun Tokugawa Ieyasu järjesti vanhat klaanit ja provinssit (kuni) uuteen järjestykseen (han) riisintuotannon mukaan. Daimiotkin jaettiin kolmeen ryhmään. Jakoperusteena oli daimion suhde johtavaan Tokugawan sukuun. Shinpan-ryhmään sijoitettiin sukulaiset, fudait olivat olleet Tokugawan liittolaisia ja tozamat taasen suvun vihollisia. Vuoden 1800 aikoihin Japanissa oli 170 daimiota.
Shinpan-daimioille annettiin laajat han-alueet johdettavikseen. Muutamalle fudai-daimiolle annettiin suurehkot alueet, mutta useimmat saivat pienen. Fudait aseteltiin strategisesti puolustamaan kauppateiden alueita ja muita tärkeitä kohteita. Monet fudai-daimiot saivat myös paikan Edon shōgunaatissa, ja jotkut jopa rōjūn arvonimen. Fudain ja tozaman erona olivat juuri nämä hallinnosta tarjotut virka-asemat: Tozamat eivät niitä saaneet.
Eräät tozama-daimiot saivat itselleen laajoja läänityksiä, kun taas toiset heistä olivat vain kuuluisia kuten Mori no Nagato, Shimazu no Satsuma, Date no Sendai ja Uesugi no Yonezawa. Shōgun Tokugawa piti heitä uhkana ja pelkäsi heidän mahdollisesti kapinoivan, mutta silti shogun-perheen ja tozamien kesken solmittiin onnistuneita avioliittoja.
Sankin kōtai -järjestelmän mukaan kaikki daimiot joutuivat viettämään joka toisen vuoden Edossa jättäen perheensä omille haneilleen. Tämä paransi daimioiden toiminnan kontrollia. Ajan myötä Tokugawat keksivät uusia järjestelmiä, joilla daimiot pidettiin valvovan silmän alla. Heidät määrättiin osittain rahoittamaan julkisten teiden rakennusta eivätkä he saaneet rakentaa laivoja tai linnoituksia. Muitakaan sotilaallisen voiman osoituksia kiellettiin esittämästä.
Valvontajärjestelmien ja ylenmääräisen rahanmenon vuoksi daimiot kääntyivät Tokugawan shogunaattia vastaan Meijin uudistuksessa. Uudistuksen jälkeen, vuonna 1869 daimiot ja kuget muodostivat uuden aristokraattisen luokan nimeltään kazoku.
Vuonna 1871 hanit kumottiin, uudet aluejärjestelmät laadittiin, ja daimioiden aikakausi oli virallisesti ohi.
Alavuden rautatieasema
Alavuden rautatieasema on rautatieliikennepaikka Alavuden kaupungissa noin neljä kilometriä keskustasta pohjoiseen Haapamäki–Seinäjoki-radan varrella. Asema avattiin 29. syyskuuta 1883, ja se on suunniteltu Pohjanmaan radan IV-luokan asemarakennuksen piirustusten mukaan. Rakennus rakennettiin vuosina 1881–1883. Sen ulkoasu on säilynyt lähes alkuperäisenä, mutta sisätilat on uusittu. Alavuden asemalla on ollut aiemmin myös vesitorni sekä veturitalli, joka purettiin vuonna 1991. Alavuden asemarakennus on samanlainen kuin Vilppulan asemalla.
Aseman miehitys ja lipunmyynti lopetettiin 31. joulukuuta 1999.
Alavuden liikennepaikka toimii vielä nykyäänkin puutavarajunien lastauspaikkana. Junia lähtee asemalta Seinäjoelle noin kerran viikossa, mutta joskus niitä ajetaan useamminkin.
Museovirasto on luokitellut poikkeuksellisen hyvin säilyneen Alavuden rautatieaseman Suomen valtakunnallisesti merkittäviin rakennettuihin kulttuuriympäristöihin.
Raamattu 2005
Raamattu 2005 oli raamatunkäännöshanke, jonka tavoitteena oli julkaista suomenkielinen ilmainen ja vapaa raamatunkäännös internetissä. Raamattua käännettiin vapaaehtoisvoimin. Hankkeen tavoitteena oli nykyaikaisen kielen käyttö käännöksessä sekä helposti luettavan alkutekstin tarjoaminen suomenkielisen tekstin ohella.
Hanke muokkasi ensin Vanhan kirkkoraamatun nykysuomelle. Tämän jälkeen alkoi kokonaan uusi käännöstyö. Tekstilaitokset, joiden perusteella käännöstyötä tehtiin, olivat Biblia Hebraica Stuttgartensia (Vanha testamentti) ja joidenkin epävarmojen kohtien osalta muokattu Bysantin tekstilaitos (Uusi testamentti).
Käännöksen erityispiirteitä
Raamattu 2005 -käännöksen ratkaisuihin kuului muun muassa, että Paavalin kirjeiden ”haureuden” käsite koski kaikenlaisia esiaviollisia sukupuolisuhteita. Muitakin moraalisen sanoman päivityksiä tehtiin. Vuoden 1992 käännöksen kohta ″Ulkopuolelle jäävät koirat ja noidat, irstailijat...″ olisi Raamattu 2005:ssä kuulunut ″Ulkopuolella ovat saman sukupuolen kanssa makaajat ja huumausaineilla harhanäkyjä tavoittelevat, ja avioliiton ulkopuolisten suhteiden harjoittajat...″.
Vuoden 1992 luterilaisessa Raamatussa on asetettu osia teksteistä sulkuihin, jos niiden on todettu puuttuneen joistakin käytössä olevista vanhoista käsikirjoituksista. Raamattu 2005:ssä näin ei tehty, koska oletettiin että käsikirjoituksia kopioitaessa on tekstinosia todennäköisemmin jäänyt pois kuin ilmestynyt lisää.
David Diamond
David Diamond (9. heinäkuuta 1915 – 13. kesäkuuta 2005) oli yhdysvaltalainen klassisen musiikin säveltäjä. Hän syntyi New Yorkissa ja opiskeli muun muassa Pariisissa Nadia Boulangerin johdolla. Säveltäjän esitetyimpiin teoksiin kuuluu Rounds (1944) jousiorkesterille. Hänen muita sävellyksiään ovat muun muassa yksitoista sinfoniaa.
Diamond kuoli sydänvikaan New Yorkissa kesäkuussa 2005.
Anders
Anders on pohjoismainen miehen etunimi, raamatullisen Andreas-nimen ruotsin-, norjan- ja tanskankielinen vastine.
Suomessa nimi Anders on vuoden 2019 loppuun mennessä annettu 12 017 miespuoliselle henkilölle. Andersin nimipäivä on suomenruotsalaisen kalenterin mukaan 30. marraskuuta, joka on kristikunnassa vanhastaan apostoli Andreaan muistopäivä.
Komisario
100px|thumb|Komisarion virka-asemamerkki
Komisario ja rikoskomisario ovat Suomen poliisin päällystövirkoja. Virat ovat poliisin alimpia päällystövirkoja ja hierarkkisesti saman tasoisia.
Komisarion virkaan pääsemiseksi vaaditaan Poliisiammattikorkeakoulussa suoritettu poliisipäällystötutkinnon A-osa tai korkeakoulututkinto sekä perehtyneisyys tehtäväalueeseen. Perehtyneisyyttä kulloiseenkin tehtäväalueeseen voi osoittaa monin tavoin, mutta riittävää perehtyneisyyttä osoittaa esimerkiksi suoritettu poliisin perustutkinto. Muodollisesti mikä tahansa korkeakoulututkinto on riittävä, mutta käytännössä korkeakoulutaustaiset komisariot ovat opiskelleet oikeus- tai hallintotieteitä. Monet rikoskomisariot ovat koulutukseltaan juristeja.
Sekä komisarion että rikoskomisarion keskeinen tehtävä on toimia tutkinnanjohtajana ja/tai yleisjohtajana piirinsä alueella. Rikoskomisario toimii useimmiten vaativissa rikostutkintatehtävissä. Komisario ja sitä ylempiarvoinen poliisivirkamies on pakkokeinolain nojalla pidättämiseen oikeutettu virkamies. Komisariota alemmat poliisivirkamiehet ovat oikeutettuja vain kiinniottoon.
Komisariota lähin alempi virka on ylikonstaapeli ja seuraava ylempi virka ylikomisario. Poliisihallituksessa tai sisäministeriössä toimiva komisario on hierarkiassa paikallispoliisissa toimivaa komisariota ylempänä.
Englanninkielisissä maissa komisariosta on käytetty joskus englannin kielistä vastinetta nimikkeestä poliisiluutnantti (, esimerkiksi useiden Yhdysvaltain osavaltioiden poliisilaitoksissa) tai poliisitarkastaja (, esimerkiksi Yhdistyneen kuningaskunnan poliisissa).
Majuri
Majuri (lyhenne maj. ) (monissa eri kielissä major) on useissa eri asevoimissa käytettävä upseerinarvo. Se on myös käytössä poliisivoimissa ja puolisotilaallisissa järjestöissä.
Upseeri toimii majurin sotilasarvossa suuren perusyksikön päällikkönä, pataljoonaupseerina, joukko-osaston osastopäällikkönä tai puolustushaaraesikunnan tai pääesikunnan osastoesiupseerina.
Historia
Majuri on ruotsiksi major, saksaksi Major, englanniksi major, italiaksi maggiore, joiden kaikkien taustalla on latinan sana maior ’suurempi’. Alun perin majuri oli rykmentin komentajan apulaisena toimiva vanhin kapt
Pyhän saksalais-roomalaisen valtakunnan aikoihin armeija jakautui rykmentteihin, joka koostui komppanioista. Saksalaisen kielialueen piirissä majuri oli alun perin "rykmenttimestari" (Regimentsmeier, huom. meier), joka oli everstin alaisuudessa rykmentin nuorimpana upseerina vastuussa rykmentin päivittäisistä asioista, kun taas komppaniasta vastasi kersantti eli "vahtimestari" (Wachtmeister). Ennen vuotta 1983 Ruotsin armeijan jaottelussa oli edelleen käytössä jaottelu rykmenttiupseereihin, komppaniaupseereihin ja joukkueupseereihin.
Kun rykmentit myöhemmin jaettiin pataljooniin, tuli majureista näiden komentajia. Itse major tuli laajemmin käyttöön 1700-luvulla. Saksankielisessä Euroopassa "everstikersanteista" (Obritswachtmeister) tuli majureita ja "kenraalikersanteista" (Generalwachtmeister) kenraalimajureita.
Majuri Suomessa
Majuri (lyh. maj) on Suomen puolustusvoimissa käytettävä maa- ja ilmavoimien upseerinarvo. Merivoimissa sitä vastaa komentajakapteeni.
Majurin arvoon voidaan ylentää vakinaisessa palveluksessa tai reservissä oleva kapteeni, joka on suorittanut upseerin tutkinnon, sotatieteiden maisterin tutkinnon ja esiupseerikurssin. Suomessa majuri on normaalisti korkein arvo, johon reserviupseeri voidaan ylentää. Ylennyksen perusteena on aina poikkeusolojen tehtävä ja joissakin tapauksissa tunnustus aktiivisesta vapaaehtoisesta maanpuolustustyöstä.
Erikoistapauksissa ja poikkeusolojen tehtävän perusteella everstiluutnantiksi voidaan ylentää reserviupseeri.
Majurin tyypillisiä tehtäviä sodan aikana on esimerkiksi prikaatin esikunnan aselajipäälliköiden tehtävät. Vakinaisessa väessä hän voi toimia esimerkiksi esikunnan toimistopäällikkönä, asevarikon päällikkönä, komppanianpäällikkönä tai toimistoesiupseerina.
Majurin arvomerkissä maa- ja ilmavoimissa on kauluslaatassa yksi iso heraldinen ruusu. Majurista ylempi sotilasarvo on maa- ja ilmavoimissa everstiluutnantti, merivoimissa komentaja.
Erikoisupseereina majureita Suomen puolustusvoimissa ovat mm. lääkintämajuri, insinöörimajuri ja musiikkimajuri.
Muiden maiden nimityksiä majurille
Joissain maissa majuria vastaavan upseerin arvo on johdettu kansallisista kielistä latinalaisperäisen sijaan:
Heinäjoki
Heinäjoki voi tarkoittaa seuraavia kohteita:
Utah Saints
Yhtyeen ensimmäisiä hittejä olivat singlet "What Can You Do For Me", "Something Good" ja "Believe In Me", joissa samplattiin Gwen Guthrieta, Kate Bushia ja Human Leaguea. Yhtye siirtyi poispäin laulun samplauksesta singleillä "I Want You" ja "I Still Think Of You".
Debyyttialbuminsa Utah Saintsin (1992) ja singlen Ohio jälkeen yhtye katosi julkisuudesta useaksi vuodeksi, mutta jatkoi remixien tekemistä muun muassa Blondielle, Human Leaguelle ja Simple Mindsille. Se teki myös teemamusiikin Mortal Kombat-elokuvaan ja tuotti musiikkia muille artisteille. Samaan aikaa yhtye valmisteli omaa musiikkia ja kokonaisen levyn, mutta näitä ei kunnolla edes julkaistu.
Modi
Modi oli skandinaavisessa mytologiassa toinen Thor-jumalan pojista, joka jäi eloon Ragnarökissä ja otti yhdessä velipuolensa Magnin kanssa haltuunsa isänsä ukonkirveen eli Mjölnerin. Hänen nimensä tarkoittaa ”Rohkeutta”.
Utah Saints
Utah Saints nousi listoille taas vuonna 1999 singleillä ”Love Song”, ”Funky Music”, ”Power To The Beats” ja ”Lost Vagueness”, jotka julkaistiin levyllä ”Two”. Vuonna 2000 yhtye teki soundtrackin Carmageddon TDR2000 -videopeliin. Vuoden 2002 jälkeen duo on taas vetäytynyt taka-alalle ja tehnyt vain DJ-keikkoja.
Modi
Modin äidistä ei ole Eddassa suoraa mainintaa, mutta Siv-jumalatarta pidetään yhtenä ehdokkaana.
Risti ja ruoska
Risti ja ruoska on suomalaisen black metal -yhtye Hornan 7" vinyyli-EP. Siitä julkaistiin rajoitettu 666:n kappaleen painos.
Tilda Löthman-Koponen
Matilda (Tilda) Aurora Löthman-Koponen, o.s. Koponen (22. marraskuuta 1874 Leppävirta – 17. maaliskuuta 1962 Leppävirta) oli suomalainen poliitikko. Löthman oli kansanedustaja 21 istuntokauden ajan vuosien 1910 ja 1945 välillä. Hän edusti aluksi nuorsuomalaisia ja 1920-luvulta alkaen Maalaisliittoa. Löthman-Koponen ajoi eduskunnassa etenkin alaikäisten ja naisten oikeuksia. Hän oli kiinnostunut myös raittius- ja nuorisoseuroista sekä sairaista ja senioreista.
Löthmanin vanhemmat olivat Matti Wiljam Koponen ja Helena Pitkänen. Hänen puolisonsa oli vuodesta 1902 tilanomistaja Aksel Fredrik Löthman (k. 1927). Hän sai talousneuvoksen arvonimen 1947.
Leppävirtalainen Löthman valmistui kansakoulunopettajaksi Sortavalan seminaarista 1897. Hän toimi opettajana Leppävirran Timolassa 1897–1904, Kymenlaakson kansanopiston opettaja 1901–1902, Pohjois-Savon kansanopistossa vuodesta 1904, apulaisjohtaja vuodesta 1922. Myöhemmin 1930-luvulla hän oli Suonenjoen emäntäkoulun johtokunnan puheenjohtaja ja opettaja. Eduskunnassa hän edusti aina Kuopion läänin läntistä vaalipiiriä (nykyinen Pohjois-Savon vaalipiiri).
Limnai
Limnai voi viitata seuraaviin antiikin aikaisiin paikkoihin:
Lauseke
Lauseke voi tarkoittaa ainakin seuraavia asioita:
Antikyra
Antikyra (, myös Antikyrrha,, Antikirrha, ; ) oli antiikin aikainen kaupunki ja kaupunkivaltio (polis) Fokiin maakunnassa Kreikassa. Se sijaitsi lähellä nykyisiä Antíkyran ja Paralía Distómoun (Áspra Spítia) kyliä.
Maantiede
Antikyra sijaitsi Korintinlahteen kuuluneen Antikyranlahden (lat. Sinus Anticyranus) länsirannalla itään Kirrhasta ja länteen Medeonista. Sen kaupunkikeskus sijaitsi nykyisen Antíkyran kylän lounaispuolella. Kaupunki oli rakennettu niemelle, jota Plinius vanhempi ja Aulus Gellius kutsuvat virheellisesti saareksi. Antikyra oli merkittävä satamakaupunki, koska sillä oli hyvä satama suojaisalla lahdella, ja sieltä oli suhteellisen helppoa kulkea sisämaahan.
Antikyran kaupunkivaltion hallussa olleen alueen kooksi on arvioitu noin 25–100 neliökilometriä. Sisämaassa kaupungista koilliseen sijaitsi Ambryssos eli Ambrossos ja luoteeseen Delfoi.
Fokiin Antikyraa ei tule sekoittaa Antikyren kaupunkiin Thessaliassa. Antiikin kirjallisuudessa esiintyy myös kolmas ”Antikyra” Ozolian Lokriissa lähellä Naupaktosta, mutta sitä pidetään nykyisin virheenä ja sekaannuksena Fokiin Antikyran kanssa.
Historia
Makedonian Filippos II tuhosi kaupungin, samoin kuin useimmat muut Fokiin kaupungit, kolmannen pyhän sodan jälkeen vuonna 346 eaa. Tämän jälkeen se rakennettiin pian uudelleen. Roomalaiset valtasivat ja tuhosivat kaupungin Otiliuksen johdolla Makedonian Filippos V:tä vastaan käydyn sodan aikana vuonna 198 eaa. Antikyra löi omaa rahaa ainakin 100-luvulla eaa. Kaupunki oli merkittävä vielä Strabonin ja Pausaniaan aikana. Varhaisella bysanttilaisella kaudella Antikyra oli piispanistuin.
Antiikin lähteet mainitsevat Antikyran useimmiten siksi, että se tuotti Kreikan parasta helleborosta, jota käytettiin lääkinnässä erityisesti mielisairauksien hoitoon. Sitä kasvoi Antikyran lähellä suuria määriä. Pausanias mainitsee kahdenlaista kasvia, joista mustan helleboroksen juurta käyttiin ulostuslääkkeenä ja valkoisen helleboroksen juurta oksennuslääkkeenä. Monet tulivat Antikyraan saadakseen parempaa hoitoa. Tästä tulivat Antikyraan menemiseen viittaavat sanonnat ”sinun pitäisi mennä Antikyraan” ja ”purjehtikoot Antikyraan” (naviget Anticyram), joita käytettiin silloin, kun joku käyttäytyi sekopäisesti. Kreikkalaisessa mytologiassa kaupungin nimen kerrottiin tulleen Antikyreuksesta, joka paransi Herakleen hulluudesta samalla kasvilla.
Antikyralla mainitaan olleen ainakin yksi voitto Olympian kisoissa vuonna 65, jolloin Ksenodamos voitti pankrationin.
Rakennukset ja löydökset
Antikyra on ollut ympäröity muurein, joista on löydetty joitakin osia. Pausaniaan mukaan kaupungissa oli Artemiille omistettu pyhäkkö, jossa oli Praksiteleen tai tämän poikien tekemä kulttikuva, sekä Poseidonille omstettu pyhäkkö, agora, kaksi gymnasionia ja lähdekaivo. Antikyran paikalta on löydetty joitakin vähäisiä rakennusten perustuksia sekä kaupungin nimen mainitseva piirtokirjoitus. Kaupungista on löydetty myös Athenelle omistetun pyhäkön jäänteet (38.37306°N, 22.62333°W). Ne on ajoitettu arkaaiselle ja klassiselle kaudelle.
Amadou Toumani Touré
Amadou Toumani Touré (4. marraskuuta 1948 Mopti, Ranskan Sudan – 	10. marraskuuta 2020 ) oli Malin presidentti. Hän osallistui vuoden 1991 vallankaappaukseen, joka syrjäytti presidentti Moussa Traorén. Touré voitti vuoden 2002 presidentinvaalit ja valittiin uudelleen 2007.
Elämäkerta
Touré syntyi Moptissa, jossa hän myös aloitti opintonsa. Badalabougoun normaalilukion hän kävi vuosina 1966–1969, minkä jälkeen hän oli suunnitellut opiskelevansa opettajaksi. Touré kuitenkin liittyi armeijaan ja aloitti upseeriopinnot Katin sotilasakatemiassa, joka jo siirtomaa-aikana oli toiminut Joseph Gallienin mukaan nimettynä sotilastukikohtana. Liityttyään laskuvarjojoukkoihin Touré yleni nopeasti ja kävi useita sotilaskoulutuskursseja Neuvostoliitossa ja Ranskassa. Vuonna 1984 hänet nimitettiin everstin arvolla laskuvarjojoukkojen komentajaksi.
Maaliskuussa 1991, kun Moussa Traorén hallinto kukisti väkivaltaisesti mielenosoitukset, eversti Touré johti vallankaappausta joka poisti Moussa Traorén vallasta. Hänet valittiin siirtymävaihetta johtaneen komitean puheenjohtajaksi, jona aikana hän toimi maan valtionpäämiehenä. Komitea järjesti kansalliskonferenssin ja parlamentin ja presidentinvaalit 1992, jonka jälkeen Touré luovutti tehtävänsä maan ensimmäiselle vapaasti valitulle presidentille, Alpha Oumar Konarélle.
Kesäkuussa 2001 Touré oli YK:n pääsihteerin erityislähettiläs Keski-Afrikan tasavallassa maassa tapahtuneen epäonnistuneen vallankaappauksen jälkeen. Touré erosi armeijasta syyskuussa 2001 osallistuakseen vuoden 2002 presidentinvaaliin, jossa voitti merkittävimmän kilpailijansa Soumaïla Cissén.
Touré ei kuulunut mihinkään poliittiseen puolueeseen. Hänen hallituksessaan oli kaikkien malilaisten puolueiden jäseniä. Vuonna 2002 hän nimitti pääministeriksi Ahmed Mohamed ag Hamanin, jota kuitenkin seurasi vuonna 2004 Ousmane Issoufi Maïga. Touré pyrki toiselle kaudelle huhtikuun 2007 presidentinvaalissa, jossa hän sai 71,20 % äänistä. Hävinnyt entinen parlamentin puhemies Ibrahim Boubacar Keïta syytti vaalivilppiä, mutta kansainväliset tarkkailijat pitivät vaaleja onnistuneina.
21. maaliskuuta 2012 Malissa alkoi vallankaappaus ja vallan kaapanneet sotilaat ilmoittivat maan instituutioiden hajottamisesta ja perustuslain kumoamisesta, sekä presidentin kauden päättyneen. Vallankaappauksen seurauksena Touré jätti eronpyyntökirjeen Djibril Bassolelle, joka toimii Ecowasin pääneuvottelijana Malin kriisissä. Sotilasjuntan ja Ecowasin sopimuksen mukaisesti valta siirtyi väliaikaisesti parlamentin puhemiehelle Dioncounda Traorelle.
Vuonna 2013 järjestetyt presidentinvaalit voitti Ibrahim Boubacar Keïta.
thumb|left|Amadou Toumani Touré [[Washington (DC):ssa kesäkuussa 2003]]
Kressa
Kressa oli antiikin aikainen kaupunki ja kaupunkivaltio (polis) Traakian Khersonesoksella nykyisen Turkin alueella. Se sijaitsi lähellä nykyisiä Çanakkalen maakunnan Bayırköyn ja Sütlücen kyliä.
Kressa sijaitsi Traakian Khersonesoksen itärannikolla eli Hellespontoksen länsirannalla. Sen lähellä eteläpuolella sijaitsi Aigospotamoi ja kauempana pohjoispuolella Krithote. Plinius vanhempi mainitsee kaupungin nimeltä Cissa, jonka oletetaan olevan sama paikka.
Kressan historiasta ei tiedetä mitään. Sen katsotaan olleen olemassa arkaaisella ja klassisella kaudella. Ainoa lähde, joka mainitsee kaupungin poliksena on Pseudo-Skylaks. Kaupungin kansalaisesta käytettiin etnonyymiä Krēssaios.
Zahir
Zahir on brasilialaisen Paulo Coelhon romaani. Kirjassa kuuluisa kirjailija huomaa sotakirjeenvaihtajana toimivan vaimonsa kadonneen. Hän ei tiedä syytä siihen ja hänelle tulee pakkomielle totuuden selvittämisestä. Vaimon etsintä johtaa hänet pitkälle matkalle Pariisista Aasiaan, ja hän myös kasvaa sisäisesti.
Republic XF-84H
Republic XF-84H ”Thunderscreech” oli yhdysvaltalainen F-84F Thunderstreakista kehitetty potkuriturbiinikäyttöinen koelentokone. Suihkuturbiinia voimanlähteenä käyttävällä yliäänipotkurilla varustetulla XF-84H:lla ehdittiin tehdä koelentoja, mutta konetyypin kehityksessä epäonnistuttiin lopulta potkuriin liittyvien ongelmien ratkaisemisessa, mikä johti koko ohjelman peruuttamiseen. Konetyyppi kilpaili aikanaan maailman meluisamman lentokoneen tittelistä neuvostoliittolaisen Tupolev Tu-95 -pommikoneen kanssa.
Teoria miehistä
Teoria miehistä (Someone Like You...) on vuonna 2001 julkaistu romanttinen komedia. Se kertoo naisesta, joka etsii syytä miksi hänet jätettiin. Elokuvan on ohjannut Tony Goldwyn.
Republic XF-84H
Kehittäminen
Nimellä Project 3347 tunnettu potkuriturbiinikoneen kehittäminen oli ollut jonkin aikaa käynnissä Yhdysvaltain ilmavoimien Wright Air Development Centerin tuella, kun Yhdysvaltain laivasto osoitti kiinnotuksensa konetta kohtaan, sillä se voisi täyttää katapulttia lentoonlähdössä tarvitsemattoman tukialushävittäjän tarpeen. Alkuun konetyyppi sai mallitunnuksen XF-106, mikä vaihdettiin myöhemmin XF-84H:ksi, jolla haluttiin tehdä selväksi, ettei kyseessä ole uusi konetyyppi vaan F-84F-suihkuhävittäjän versio. Laivasto peruutti myöhemmin kolmen prototyypin tilauksensa, ja kaksi valmista XF-84H-prototyyppiä siirtyivät Wright-Pattersonin tukikohdassa sijaitsevan potkurilaboratorion tutkimuskäyttöön. XH-84H modifioitiin F-84F-hävittäjästä asentamalla sen keskiosaan pitkän akselin päähän 4 360 kW:n Allison XT40-A-1 -potkuriturbiini. Turbiinimoottori tuotti myös työntövoimaa suihkuputkestaan pakokaasuillaan, minkä lisäksi konetyyppi oli vartustettu jälkipolttimella, joka pystyi nostamaan moottorin tehon jopa 5 391 kilowattiin. Jälkipoltin oli asennettuna prototyypeissä, mutta sitä ei koskaan käytetty. 3,7-metrisen kolmilapaisen potkurin tuottamaa vetoa säädettiin lapakulmia muuttamalla, ja potkurin kärjet kulkivat parhaimmillaan Mach 1,18:n nopeuksilla. Koneessa käytettiin T-peräsintä, jolla pyrittiin siirtämään korkeusperäsin pois turbulenttisesta potkurivirrasta.
Koelento-ohjelma
Valmistumisensa jälkeen kaksi prototyyppiä siirrettiin purettuina Republicin tehtailta Farmingdalesta Long Islandilta Edwardsin lentotukikohtaan koelentoja varten. Prototyypit lensivät vain kuusi tuntia ja 40 minuuttia 12 Edwardsissa tehdyn koelennon aikana. Lin Hendrix, yksi Republicin koelento-ohjelmaan lähettämistä piloteista kieltäytyi lentämästä konetta uudelleen ainoan lentonsa jälkeen, sillä hänen mielestään kone muuttui pituussuunnassa epävakaaksi yli 800 kilometrin tuntinopeuksilla lennettäessä. Konetta vaivasivat myös moottori-, laskuteline- ja värinäongelmat. Koelentäjä Hank Beaird lensi XF-84H:ta 11 kertaa, joista kymmenen päättyi pakkolaskuun.
Melu
XF-84H oli erittäin todennäköisesti meluisin ikinä rakennettu lentokone (venäläistä Tupolev Tu-95 -pommikonetta on pidetään joskus meluisampana ), mistä kone sai lempinimensä ”Thunderscreech” ja ”Mighty Ear Banger”. Maakäytössä olleet prototyypit pystyi todistetusti kuulemaan 40 kilometrin päästä. Toisin kuin perinteiset potkurit, XF-84H:n potkurin uloimmaiset 60–75 senttimetriä pyörivät yliääninopeuksilla jopa tyhjäkäynnillä, tuottaen jatkuvan yliäänipamauksen. Potkurin tuottama šokkiaalto oli lopulta jopa tarpeeksi voimakas kaataakseen koneen lähellä työskennelleen henkilön maahan. Yliäänialueella toimivan potkurinosan lisäksi potkurin aliääninopeuksilla toimivien alueiden ja kaksoisturbiinin tuottama melu aiheuttivat jopa pahoinvointia ja päänsärkyä lentokentän maahenkilökunnassa.
Koneen melu aiheutti ongelmia myös Edwardsin lennonjohdolle, ja kommunikaatio koneen kanssa jouduttiin lopulta hoitamaan valosignaaleilla normaalin radioliikenteen sijasta. Useiden valitusten jälkeen Republic siirsi koneen keskelle Rogersin kuivunutta järveä aina ennen moottorin käynnistystä Koelento-ohjelma ei edennyt valmistajan ensimmäistä vaihetta (Phase I) pidemmälle, eikä yksikään Yhdysvaltain ilmavoimien lentäjä päässyt lentämään konetta. XF-84H:n aktiivipalvelukseen pääsykin muuttui erittäin epätodennäköiseksi koneen teknisten ongelmien ja saavuttamattomien tavoitenopeuksien takia. Yhdysvaltain ilmavoimat peruutti hankkeen syyskuussa 1956.
Katso myös
Samanlaisia konetyyppejä:
Ivan Morozov
Ivan Morozov voi tarkoittaa seuraavia henkilöitä:
VideoFACT
VideoFACT (FACT on lyhenne sanoista Foundation to Assist Canadian Talents) on kanadalainen rahasto, joka antaa apurahoja uusille ja orastaville kanadalaisille artisteille auttaakseen heitä tekemään musiikkivideoita. Rahastoa rahoittavat kaapelikanavat MuchMusic, MuchMoreMusic, MusiquePlus ja Musimax
Moses Znaimer ja Bernie Finkelstein perustivat rahaston vuonna 1984.
Monet Kanadan vaikutusvaltaisimmista artisteista ovat vastaanottaneet VideoFACTiltä tukea uransa alussa, mukaan lukien Céline Dion, k.d. lang, Matthew Good, Bran Van 3000, Lara Fabian, Blue Rodeo, Rascalz, Sloan, Jean Leloup, Great Big Sea, Sarah McLachlan, Dubmatique ja Ashley MacIsaac.
Vuonna 1996 asemat julkaisivat PromoFACTin, rahaston, joka auttaa uusia artisteja luomaan elektronisia lehdistötiedotteita ja Internet-sivuja.
Surjektio
thumb|Surjektio
Muodollisesti kuvaus on surjektio, jos kaikilla y \in Y on olemassa x \in X, jolle f(x) \ =y.
Jokainen kuvaus saadaan surjektioksi, kun poistetaan maalijoukosta B kaikki alkiot (merkitään siten saatua joukkoa B1), joille ei kuvaudu mitään. Täten f:A\to B_1 on surjektio.
Esimerkkejä
Funktio f : R → R, f ( x ) = x 2, ei ole surjektio, koska esimerkiksi ei ole olemassa reaalilukua x, jolle x 2 = −1.
Jos kuitenkin annetaan funktiolle f maalijoukoksi epänegatiivisten reaalilukujen joukko, saadaan kuvaus g : R → [ 0, ∞ [, g ( x ) = x 2, joka on surjektio. Tämä johtuu siitä, että mille tahansa epänegatiiviselle reaaliluvulle y, voidaan ratkaista yhtälö y = x 2, josta saadaan x=+\sqrt{y} tai x=-\sqrt{y}.
BNY Mellon Center (Pittsburgh)
thumb|BNY Mellon Center yöllä. BNY Mellon Center on pilvenpiirtäjä Pittsburghin kaupungissa, Yhdysvaltain Pennsylvaniassa. Se on kaupungin toiseksi korkein pilvenpiirtäjä. Rakennus valmistui vuonna 1983 ja sen suunnittelusta vastasi arkkitehtitoimisto Welton Becket & Associates. Pilvenpiirtäjä yltää 221 metrin korkeuteen ja siinä on 54 kerrosta.
Lockheed-Martin TPS-117
pienoiskuva|Lockheed-Martin TPS-117 Lockheed-Martin TPS-117 on Lockheed-Martinin valmistama siirrettävä, mutta jatkuvaan käyttöön tarkoitettu kaukovalvontatutka. Tutka voidaan saada kahdeksan henkilön ryhmän avulla toimintakuntoon tunnin kuluessa alueelle saapumisesta. Tutkan antenni ja laitetila voidaan kuljettaa paikalle kahdella rekalla tai kahdella Hercules C-130-sotilaskuljetuskoneella. TPS-117 kykenee suorittamaan 90%:ia niistä tehtävistä, jotka voidaan suorittaa kiinteästi paikalleen asennettavalla sitä laajemmalla Lockheed-Martin FPS-117-kaukovalvontatutkalla. AN/FPS-117-tutkia käytetään 20 maassa, mikä tekee siitä maailman laajimmin käytetyn kaukovalvontatutkatyypin.
TPS-117-kaukovalvontatutkia käyttävät Yhdysvaltain lisäksi Australia, Brasilia, Korean tasavalta, Latvia, Pakistan, Tanska Taiwan ja Viro.
Iller
250px|left
Grete von Zieritz
Grete von Zieritz (10. maaliskuuta 1899 Wien – 26. marraskuuta 2001 Berliini) oli itävaltalainen säveltäjä ja pianisti. Hän opiskeli sävellystä Roderich Mojsisovics von Mojsvárin ja pianoa Hugo Kroemerin johdolla. Myöhemmin von Zieritz muutti Berliiniin. Hän ehti uransa aikana säveltää yli 250 teosta.
Brøndby IF
Brøndby IF on tanskalainen jalkapalloseura, jonka kotipaikka on Kööpenhaminan länsiosassa sijaitseva Brøndby. Joukkue tunnetaan myös nimillä Brøndbyernes Idrætsforening ja BIF. Brøndbyn värit ovat keltainen ja sininen. Kotiottelunsa seura pelaa Brøndby Stadiumilla, jonne vuonna 2000 valmistuneen laajennuksen jälkeen mahtuu 29 000 katsojaa.
Seura nousi ensimmäistä kertaa pääsarjaan vuonna 1981. Vain neljä vuotta myöhemmin se voitti ensimmäistä kertaa Tanskan mestaruuden. Yhteensä Brøndby on historiansa aikana voittanut yksitoista mestaruutta, viimeisimmän vuonna 2021. Tanskan cup-voittoja sillä on viisi. BIF on myös menestynein tanskalaisseura eurokentillä. Vuonna 1991 se ylsi Uefa Cupin välieriin ja vuonna 1998 se pääsi ensimmäisen kerran Mestarien liigaan.
Vuonna 1992 perustettu FC Kööpenhamina on Brøndbyn paikallisvastustaja ja näiden kahden joukkueen väliset ottelut vetävät katsomot täyteen.
Brøndbyn päävalmentajaksi valittiin Michael Laudrupin seuraajaksi vuonna 2006 alankomaalainen René Meulensteen. Hän sai kuitenkin potkut tammikuussa 2007 ja hänen seuraajakseen valittiin Tom Køhlert. Køhlertin johdolla seura palasi aikaisempien vuosien tasolleen ja nousi haastamaan FC Kööpenhaminan maan ykkösseurana. Tammikuussa 2009 Køhlert siirtyi syrjään ja seuran päävalmentajaksi tuli Kent Nielsen.
Nykyinen kokoonpano
''Päivitetty 1. helmikuuta 2021''
Valkoinen norsu
Valkoinen norsu on sanonta, jolla tarkoitetaan näennäisen arvokasta, mutta todellisuudessa vain kuluja aiheuttavaa kohdetta. thumb|Maalaus valkoisesta norsusta (Thai art 19. century) Sanonta on peräisin Kaakkois-Aasiasta. Täysvalkoinen albiinonorsu on harvinainen ja arvostettu, ja se on ollut Kaakkois-Aasiassa hallitsijoiden statussymboli, jonka uskottiin tuovan vaurautta ja onnea koko kansalle. Tradition mukaan Buddhan äiti näki unessa valkoisen norsun tuovan hänelle lootuksenkukan, joka on viisauden ja puhtauden symboli. Koska eläintä pidettiin pyhänä eikä sitä saanut käyttää mihinkään työntekoon, valkoisen norsun saaminen lahjana hallitsijalta oli samalla sekä siunaus että kirous: siunaus koska eläin oli pyhä ja osoitus hallitsijan mielisuosiosta; kirous, norsustahan oli vain kuluja, koska sillä ei ollut mitään varsinaista käyttöä.
Älypöly
Älypöly on pienten, mikroelektromekaanisten (MEMS) sensoreiden, laitteiden tai robottien muodostama teoreettinen langaton verkko, jota voidaan käyttää esimerkiksi kosteuden, lämpötilan tai värähtelyn tarkkailuun. Tavoitteena on tehdä laitteista mahdollisimman pieniä, hiekanjyvän tai pölyhiukkasen kokoisia. Tällaista satojen laitteiden muodostamaa "pölyä" voitaisiin levittää ympäristöön ja kerätä sen avulla tarkkaa tietoa.
Älypöly-konseptin esitteli Kristofer Pister vuonna 2001, mutta scifissä vastaavia konsepteja on nähty paljon aikaisemminkin.
Piss Christ
140px|pienoiskuva|oikea|Andres Serrano, Piss Christ Piss Christ on yhdysvaltalaisen valokuvaajan Andres Serranon kiistelty valokuva, jossa muovista valmistettu krusifiksi on upotettu taideteoksen tekijän omaan virtsaan. Taideteos esiteltiin vuonna 1989 ja Andres Serranoa syytettiin välittömästi muun muassa jumalanpilkasta. Toiset taas pitivät teosta merkittävänä esimerkkinä taiteilijoiden sananvapaudesta.
Serrano on kertonut valokuvan saaman julkisuuden tulleen hänelle yllätyksenä, ja ettei hänellä ollut tarkoitus aiheuttaa kohua. Hän myös sanoi itse olevansa katolinen kristitty.
Lokakuussa 2022 teos myytiin 130 000 punnalla (noin 147 200 euroa) Sotheby’sin huutokaupassa, Lontoossa.
Pilkkapyrstöhai
Pilkkapyrstöhai (Carcharhinus sorrah ) on tiikerihaiden eli ihmishaiden (Carcharhinidae) heimoon kuuluva hailaji. Sitä tavataan Pohjois- ja Länsi-Australiassa sekä Pohjois-Queenslandissa. Kansainvälisen luonnonsuojeluliiton mukaan se on silmälläpidettävä laji.
Kuvaus
Pilkkapyrstöhai on pieni hai, jolla on pitkä, pyöristetty kuono ja suuret pyöreät silmät. Sen ylähampaat ovat vinot ja kolmion muotoiset. pienoiskuva|191x191px Laji voi kasvaa noin 160 senttimetrin pituiseksi. Sen keskimääräinen koko on 120-140 cm. Lajin kalat painavat keskimäärin noin 28 kilogrammaa. Naaraat pääsevät sukukypsyyteen kahdessa tai kolmessa vuodessa ja elävät enintään seitsemän vuotta, kun taas urokset elävät jopa viisi vuotta.
Ravinto
Pilkkapyrstöhain ravintoon kuuluvat luukalat ja äyriäiset.
Lisääntyminen
Pilkkapyrstöhain poikaset syntyvät matalille rannikkovesille. Naaraat voivat saada poikasia kerran vuodessa. Poikaset vaihtelevat yhdestä aina kahdeksaan asti (keskimäärin kolme poikasta), jotka ovat keskimäärin noin 50 senttimetriä pitkiä.
Teenage Mutant Ninja Turtles III: Original Motion Picture Soundtrack
Teenage Mutant Ninja Turtles III: Original Motion Picture Soundtrack on vuoden 1993 Teinimutanttininjakilpikonnat 3 elokuva-albumi. Sen julkaisi SBK Records 9. maaliskuuta 1993. Levyllä kuultiin muun muassa yhtyeitä kuten Baltimora, ZZ Top ja Partners in Kryme.
Devil May Cry 4
Devil May Cry 4 (lyhennettynä DMC4) on Capcomin kehittämä ja julkaisema toimintapeli. Peli on julkaistu vuonna PlayStation 3:lle, Windowsille ja Xbox 360:lle. Vuonna 2015 pelistä on julkaistu Special Edition uudelleenjulkaisu Steam-palvelussa.
Pelaaminen
Aiemmista Devil May Cry -peleistä eroavasti neljännessä osassa ei ohjasteta Demonintappaja Dantea vaan Order of The Swordsin jäsentä, Neroa. Nero muistuttaa ulkonäöllisesti Dantea mutta pitää Demonintappajaa vihollisena todistaessaan Järjestönsä johtajan murhan Danten käsissä. Neron aseistukseen kuuluvat kaksipiippuinen revolveri blue rose ja miekka Red Queen jonka saa liekehtimään tämän sisällä virtaavan polttoaineen ansiosta. Neron oikea mutatoitunut käsi, Devil Bringer, tuo uuden ja kolmannen elementin pelisarjaan. Käden avulla kaukana oleviin vihollisiin voi tarttua kiinni, heitä voi työntää poispäin ja hakata maahan.
Tuottaja Hiroyuki Kobayashi kertoi yrittäneensä tehdä hahmot helpommin ohjattaviksi, jotta ohjaus sopisi kaikille pelaajille. Ohjaaja Hideaki Itsuno huomautti pelissä olevan enemmän anteeksi antava oppimiskäyrä kuin Devil May Cry 3:ssa, mutta loppua kohden pelin taso vaikenee. Hän myös ilmoitti pelin tarjoavan enemmän aseita, liikkeitä, vihollisia, paikkoja ja musiikkia kuin sarjan aikaisemmat osat yhteensä. Devil May Cry 4 näyttää jatkavan sarjalle ominaista piirrettä eli taistelua pomoja vastaan. Kobayashi paljasti Game Informerille, ettei Nero tule saamaan uusia aseita pelin pomoilta, kuten Dante sai Devil May Cry 3:ssa, mutta Neron käden Devil Bringer -voimia voi puolestaan kehittää.
Pelattavat hahmot
Syyskuussa 2006 japanilainen videopelilehti Famitsu uutisoi, ettei sarjan tähti Dante ole tällä kertaa pääroolissa. Sen sijaan uusi hahmo nimeltääm Nero (ääninäyttelijä Johnny Yong Bosch) ottaa pääroolin. Toki myös Dantella pääsee pelaamaan myös eri liikkein ja asein.
Nero muistuttaa sekä Dantea että hänen kaksoisveljeään Vergiliä. Nero kuuluu Order of the Swordiin, ryhmään joka palvoo Spardaa, Danten ja Vergilin kuollutta isää. Pelin trailerissa Nero todistaa Danten murhanneen Order of the Swordin jäseniä. Tämän jälkeen Nero kohtelee Dantea kuin vihollista.
Vastaanotto
Devil May Cry 4 sai positiivisen vastaanoton pelikriitikoilta. GameRankings ja Metacritic antoivat PlayStation 3 versiolle pisteet 84.13% ja 84/100, Xbox 360 versiolle 83.26% ja 84/100,  ja PC versiolle pisteet 80.05% ja 78/100.
1UP.com antoi pelille arvosanan A-, kehuen pelattavuutta ja hienoa ulkoasua, mutta kritisoi tasosuunnitelua. GameTrailers antoi pisteet 8.6/10, ylistäen ääninäyttelemistä, mutta arvostelu kritisoi kornia vuoropuhelua. IGN antoi pelille pisteet 8.7 sanoen pelin antavan todellisen kokemuksen pelin fanille konsolista riippumatta. GameSpyantoi 4 tähteä 5:stä Hyper lehden Dirk Watch kommentoi pelin näyttävän hienolta, ja olevan hauskempi kuin Devil May Cry 3. Kuitenkin hän kritisoi peliä, että se tuntuu kuin pelaisi Devil May Cry 2 samalla tasolla.
Lentopallon 2-sarjakausi 2010–2011
Lentopallon miesten 2-sarjakausi 2010–2011 pelattiin seitsemässä alkulohkossa, joiden parhaat jatkoivat kamppailua noususta Lentopallon 1-sarjaan.
Nousukarsinnat
Kahden ottelun yhteistulos ratkaisi nousijan.
Kansainvälinen (albumi)
Kansainvälinen on KOM-teatterin vuonna 1972 ilmestynyt järjestyksessään toinen albumi. Se julkaistiin uudelleen CD-muodossa 1996. Uudelleenjulkaisu sisältää myös viisi bonuskappaletta vuoden 1973 Torpedo-albumilta. Levyn kannen on suunnitellut Måns Hedström. Levy sisältää tunnettuja vanhoja työväenlauluja Suomesta ja ulkomailta.
Kappaleet
A-puoli
B-puoli